Il-mexxejja tal-UE u s-sħab soċjali ltaqgħu, permezz ta' vidjokonferenza, fis-summit soċjali tripartitiku biex jiddiskutu l-kwistjoni ta' " kif jista' jinkiseb irkupru ġust u sostenibbli? " Il-parteċipanti tas-summit intervjenew dwar it-tliet suġġetti li ġejjin: il-ġestjoni tal-kriżi tas-saħħa, ekonomika u soċjali filwaqt li jinżammu l-miżuri ta' emerġenza; il-kontribut tas-sħab soċjali fil-livell tal-UE u tal-istati membri għal irkupru ekonomiku u soċjali; it-triq għas-Summit Soċjali ta' Porto. Il- President tal-Kunsill Ewropew Charles Michel qal: "Filwaqt li nżommu fis-seħħ miżuri vitali ta' emerġenza għall-ħaddiema u n-negozji, jeħtieġ ukoll li nħejju għall-futur. Il-pakkett għall-irkupru massiv approvat f'Lulju li għadda ser ikun vitali biex nagħtu spinta lill-ambizzjonijiet klimatiċi u diġitali tagħna. Il-kontribut tas-sħab soċjali fil-qafas tad-djalogu soċjali ser ikun kruċjali għall-implimentazzjoni tal-pjanijiet nazzjonali ta' rkupru. Fis-Summit Soċjali f'Porto ser inpoġġu l-Ewropa soċjali fil-quċċata tal-aġenda politika tagħna. Irridu tkabbir sostenibbli li jitkejjel f'termini usa' mill-PDG. Irridu Ewropa prospera li tipproteġi l-ambjent tagħna, tinvesti fil-ħiliet, u tkun innovattiva u ttejjeb il-benesseri." Il- President tal-Kummissjoni Ewropea Ursula von der Leyen qalet: "Biex nirkupraw minn din il-kriżi profonda jeħtieġ li niffukaw fuq il-ħolqien ta' impjiegi ġodda ta' kwalità u li n-nies jiġu mgħammra bil-ħiliet meħtieġa. Biex niksbu dan, nemmen bis-sħiħ fl-importanza tad-djalogu soċjali, li huwa pilastru ċentrali tal-ekonomija soċjali tas-suq tagħna. Is-Summit Soċjali ta' Porto organizzat mill-Presidenza Portugiża ser ikun opportunità għal kulħadd, it-trade unions u l-impjegaturi, iżda wkoll is-soċjetà ċivili u l-istituzzjonijiet, biex inġeddu l-impenn konġunt tagħna dwar l-Ewropa Soċjali li nixtiequ nibnu." Min-naħa tal-presidenza b'rotazzjoni tal-Kunsill tal-UE, il- Prim Ministru tal-Portugall António Costa żied jgħid: "Il-Pjan ta' Azzjoni tal-Pilastru Ewropew tad-Drittijiet Soċjali huwa rispons kruċjali għall-kriżi attwali, iżda wkoll rispons għat-tħassib taċ-ċittadini tagħna. Ma nistgħux ninjoraw lil dawk li l-aktar qed ibatu f'din il-kriżi, iżda rridu naraw ukoll dan il-Pjan ta' Azzjoni bħala għodda għall-futur, norbtuh mal-aġenda strateġika tagħna għal irkupru soċjali u ekonomiku mmexxi mit-tranżizzjoni klimatika u dik diġitali. Huwa essenzjali li dawk li jieħdu d-deċiżjonijiet politiċi, is-sħab soċjali, is-soċjetà ċivili u ċ-ċittadini jaħdmu flimkien biex jibda jseħħ irkupru. U propju sabiex tiġi promossa din l-għaqda ta' sforzi u impenji li l-Presidenza Portugiża qed torganizza Summit Soċjali, li għandu jsir f'Porto f'Mejju." Is- Segretarju Ġenerali tal-Konfederazzjoni Ewropea tat-Trade Unions (KETU), Luca Visentini, qal: "L-Ewropa teħtieġ irkupru ġust u sostenibbli mill-pandemija, bi tranżizzjoni soċjalment ġusta lejn ekonomija ekoloġika u diġitali. Dan jeħtieġ strateġija industrijali b'saħħitha biex jinħolqu impjiegi ta' kwalità, jeħtieġ li l-UE u l-Istati Membri jappoġġaw il-Pjan ta' Azzjoni għall-Pilastru Ewropew tad-Drittijiet Soċjali, u li jimpenjaw ruħhom għal Ewropa aktar ġusta u aktar ugwali fis-Summit tal-UE ta' Porto. Għandha tiġi approvata dalwaqt leġiżlazzjoni ġdida dwar il-paga minima, it-trasparenza fil-pagi, ix-xogħol fuq pjattaforma diġitali, id-diliġenza dovuta. Jeħtieġ li l-Istati Membri jagħmlu użu sħiħ mill-appoġġ tal-UE biex itawlu l-protezzjoni tal-impjiegi u tal-pagi sakemm jitlesta l-irkupru u jestenduh biex ikopri l-persuni kollha li jaħdmu. L-UE għandha tiggarantixxi li l-infiq fuq l-irkupru ma jirriżultax f'awsterità. Nofs il-fondi SURE tal-UE biex jiġu protetti l-impjiegi u l-pagi ma jintużawx. Jekk l-istati membri ma jużawx is-self fil-fondi ta' rkupru tal-UE, l-investiment ser jonqos b' 40 %. Din tkun ħela ta' opportunità biex nerġgħu nibnu aħjar." Il- President ta' BusinessEurope , Pierre Gattaz, li jirrappreżenta lill-impjegaturi, (BusinessEurope, SGI Europe, SMEunited) qal: "L-Ewropa qed tiffaċċa l-akbar sfida ekonomika mit-tieni gwerra dinjija 'l hawn. Dawk li jfasslu l-politika Ewropea jiffukaw fuq il-limitazzjoni taċ-ċirkolazzjoni tal-virus, miżuri ta' appoġġ immedjat għall-intrapriżi u l-ħaddiema milquta mir-restrizzjonijiet li tpoġġew fis-seħħ u l-aċċelerazzjoni tal-programmi ta' tilqim. L-appoġġ finanzjarju tal-UE kien essenzjali fl-aħħar sena biex tittaffa l-kriżi. Dan għadu meħtieġ biex tiġi evitata l-insolvenza ta' intrapriżi vijabbli, u huwa partikolarment importanti għall-SMEs li raw id-dejn tagħhom jiżdied minħabba r-restrizzjonijiet tal-COVID. Il-Faċilità għall-irkupru u r-reżiljenza ser tkun kruċjali għat-tkabbir u l-impjiegi futuri. Huwa kruċjali li jsir użu tajjeb mill-fondi ta' rkupru tal-UE biex dawn jiġu investiti b'mod effettiv u effiċjenti, jiġi attirat l-investiment privat u jiġu żviluppati l-infrastrutturi fiżiċi u soċjali neċessarji. Barra minn hekk, għandha tingħata aktar attenzjoni għall-parti mhux finanzjarja tal-pjan ta' rkupru tal-UE. Ir-regolamentazzjoni sempliċi hija mod mingħajr spejjeż kif jiġi appoġġat l-irkupru u titjieb il-kompetittività. L-intrapriżi ma jistgħux jassorbu piż regolatorju addizzjonali flimkien mal-kriżi." Il-fehmiet ikkwotati f'dan it-test huma dawk tal-individwu / tal-organizzazzjoni kkonċernata u ma jikkostitwixxux kollettivament il-fehma tal-Kunsill jew tal-Kunsill Ewropew. Ara l-paġna tal-laqgħa